## La delegada del Consell a Castelló destaca a Vilar de Canes l’impacte del nou decret del Consell per a modernitzar la ramaderia rural

*** Susana Fabregat indica que la normativa “millora la sanitat animal i dona resposta a les necessitats reals de pobles amb fort arrelament ramader com Vilar de Canes”**

La delegada del Consell a Castelló, Susana Fabregat, ha visitat Vilar de Canes, municipi de tradició agrícola i ramadera i ha subratllat la importància del [Decret 82/2025, de 3 de juny, del Consell](https://dogv.gva.es/va/resultat-dogv?signatura=2025/19131), pel qual es desenrotllen i regulen els procediments de sanitat i benestar animal, i es modifiquen diversos decrets en matèria de sanitat, benestar, traçabilitat, identificació i registre de les explotacions ramaderes en la Comunitat Valenciana, publicat este dilluns en el DOGV i que entra en vigor este dimarts 10 de juny.

“El nou decret garantix una cobertura sanitària homogènia i eficaç per a les explotacions, introduïx millores reals i reforça el compromís del Consell amb el món rural”, ha assenyalat Fabregat després de reunir-se amb l’alcaldessa, Andrea Bou, i recórrer juntament amb ella els carrers del municipi i alguns dels seus punts d’interés, com el molí d’oli, reconvertit en Centre d’Interpretació de l’Oli.

Durant la trobada s’han abordat diverses qüestions, entre les quals hi ha les vinculades al suport a la ramaderia intensiva, principal motor econòmic de la localitat juntament amb el cultiu de l’ametler i l’olivera. Fabregat ha destacat que la nova norma autonòmica “respon a les necessitats reals del sector ramader valencià, amb mesures com la creació d’un servici veterinari de guàrdia per a urgències, fins i tot en dies festius, o la posada en marxa d’un registre propi per a les agrupacions de defensa sanitària ramadera”.

Esta visita s’emmarca en la ronda de contactes de la delegada del Consell amb els 135 municipis de la província de Castelló, amb l’objectiu d’enfortir el diàleg institucional i avançar en projectes que impulsen el seu desenrotllament.

Fecha: 11/06/2025